PROBLEMATIČNI ELEMENTI U FENOMENU 
MEĐUGORJA 

DR. MATO ZOVK1Ć 


Na ovom mariološkom kongresu slušamo u prijepodnevnim satima predava- 
nja o katoličkoj mariologiji te štovanju Majke Isusove od Sabora do naših dana. 
Organizatori su držali potrebnim uvrstiti i predavanje »Prisutnost Marije u sada- 
šnjem životu Crkve«, posvećeno brojnim ukazanjima, te ga povjerili R. Lauren- 
tinu. Tko je razumio francuski, sjeća se kako predavač smatra velik broj ukaza- 
nja u naše dane znakom posebnih Božjih poticaja. U sažetku što smo ga dobili 
on je zabilježio kako je na početku kanio govoriti samo o Međugorju, ali je zbog 
stava mostarskog biskupa prema doživljajima vidjelaca obradio neke zajedničke 
oznake svih vidjelaca i poruka koje oni nastoje prenijeti Crkvi. Nekoliko puta 
spomenuo je tijekom izlaganja i Međugorje te poimenice dvije vidjelice. 

Ako je Međugorju posvećena određena pažnja na plenarnom dijelu kongre- 
sa, svakako je potrebno da o njemu razmišljamo i u hrvatskoj sekciji na kojoj u 
popodnevnim predavanjima analiziramo mariologiju i štovanje Gospe u Crkvi 
među Hrvatima od Sabora do danas. Temu je, ovako formuliranu, predložio dr. 
Bonaventura Duda u okviru Hrvatskoga mariološkog instituta. U prethodnom 
predavanju čuli smo kako hercegovački franjevac dr. fra Leonard Oreč gleda 
pozitivne elemente međugorskog pokreta. Radujem se brojnim ispovijedima i 
pričestima o kojima je on izvijestio te sa zadovoljstvom ustanovljujem da je više 
govorio o pokorničko-moliteljsko-mirotvornom gibanju koje se širi iz Međugorja 
nego o doživljajima vidjelaca. 

Pod »fenomenom Međugorja« ni ja ne mislim samo doživljaje Vickc, Mari- 
je, Mirjane, Ivanke, Ivana i Jakova, koji već jedanaest godina tvrde da im se 
ukazuje Gospa te njezine poruke prenose svijetu i župljanima Međugorja. U 
fenomen Međugorja ubrajam i brdo knjiga koje su o tome izdane na svim većim 
jezicima te nastavak napetosti u odnosima između hercegovačkih franjevaca i 
biskupijskih svećenika kao i mnoštvo hodočasnika koji se u Međugorju okuplja- 
ju. U svojevrstan fenomen Međugorja spada i zaključak Komisije BK, prihvaćen 
od biskupa i Svete Stolice, da se doživljaji djece ne mogu smatrati nadnaravni- 
ma, a hodočasničke pobožnosti mogu se i trebaju obavljati prema crkvenim pro- 
pisima i pod vodstvom biskupa. 

Da bi moje izlaganje moglo biti pravilno vrednovano, napominjem da sam 
s oduševljenjem proučio mariologiju Drugoga vatikanskog sabora u okviru Kon- 
stitucije o Crkvi, zatim da po naravi nisam odviše naklonjen privatnim objavama 
i zastrašujućim porukama o skorom smaku svijeta, da se trudim osobnom vjerom 
prihvaćati četiri dogme o Isusovoj Majci i Štovati Gospu u liturgiji Crkve. Nada- 
lje, za Međugorje se nisam puno zanimao dok me mostarski biskup Pavao Žanić 
nije imenovao članom Biskupske komisije za istraživanje događaja u župi Među- 
gorje. Rezultate tog istraživanja priopćio sam na njemačkom u članku koji navo- 
dim u literaturi, a za kasniji tijek događaja zanimao sam se kod nekih članova 
Komisije BK i kod nadležnih članova biskupskog ordinarijata u Mostaru. 


Utjecaj pastoralnih djelatnika Međugorja na doživljaje vidjelaca 

Pred početak doživljaja šestoro mladih međugorskih župljana župnik je bio 
fra Jozo Zovko, koji na sam dan 24. lipnja 1981. nije bio u župi, ali je ubrzo 
nakon povratka povjerovao da djeca zaista vide Gospu. Komisiji je izjavio da je 
osmi dan poslije prvog doživljaja djece imao viđenje Gospe i osjetio se u savjesti 
ponukanim da zaštiti djecu od progona komunističke policije. Mirjana je meni i 
dr. Želimiru Puljiću, kao članovima biskupove komisije, u vrpcu izdiktirala kako 
od njihovih viđenja ne bi bilo ništa da nije bilo fra Joze. Razumio sam je da je 
htjela reći: bez župnikove podrške ne bismo uspjeli uvjeriti župljane da vidimo 
Gospu. To može značiti također da su vidioci bili nesigurni dok ih svećenici nisu 
podržali. Fra Jozo je iz bogoslovijskih dana medu kolegama bio poznat po po- 
sebnim pobožnostima prema Gospi, a na katehetskim ljetnim školama sudjelo- 
vao je često kao predavač i diskutant karizmatskog usmjerenja. U ovih jedanaest 
godina on je za svoje uvjerenje o Međugorju izdržao i kaznu zatvora te nakon 
izlaska nastavio širiti međugorske poruke. U »Našim ognjištima« za srpanj-kolo- 
voz 1992, str. 8, objavljen je razgovor s njime o njegovu šestotjednom putovanju 
po Europi i Americi na kojem se susretao s međugorskim hodočasnicima i tražio 
intervenciju uglednih osoba s međunarodne političke pozornice za mir u Bosni 
i Hercegovini. 

Jedan od ključnih pastoralnih djelatnika u prvim godinama međugorskih 
događaja bio je fra Tomislav Vlašić, koji je u lipnju 1981. bio na službi u obliž- 
njoj župi Čapljini te tamo pokrenuo molitvenu grupu. On je u prvim danima 
stigao među vidioce te ih podržao u uvjerenju da vide Gospu, širio Gospine 
poruke i kasnije u župnoj kronici bilježio događaje u vezi s vidiocima, hodočasni- 
cima, biskupom, državnim vlastima itd. U našoj komisiji njegove pisane doku- 
mente i tzv. Vickine dnevnike proučavao je prof. Nikola Bulat te dokazao da 
su te ubilježbe vođene neredovno, unošene naknadno, a neki dijelovi Vickina 
dnevnika svojevrsni su falsifikat. Fra Tomislav Vlašić napisao je određen broj 
knjiga i brošura o međugorskim porukama i ovdje ne mogu ulaziti u teološku 
ocjenu tih tekstova. 

Kad je policija djeci i župljanima zabranila okupljanje na Brdu ukazanja, 
župnik fra Jozo ponudio je crkvu. Pritom su on i drugi svećenici sugerirali djeci 
da pitaju Gospu ne bi li dolazila na ukazanje u župnu crkvu. I Gospa je poslu- 

šala. Kad je biskup Žanić zabranio da se crkvena sakristija upotrebljava za mje- 
sto neautentičnih ukazanja, pastoralni djelatnici Međugorja ponudili su svoje 
sobe u župnoj kući. Gospa se i tamo odazvala. Od Miijane smo u razgovoru 
doznali da je ona, prema knjizi o ukazanjima u Lurdu, gdje je Bijela Gospođa 
došla Bernardici 18 puta, očekivala kako će i njihovi doživljaji prestati s osam- 
naestim ukazanjem. To je govorila članovima grupe. Glas je stigao do oduševlje- 
nih pastoralnih djelatnika koji su vidioce potaknuli neka pitaju Gospu hoće li i 
dalje dolaziti. Doživljaji su se nastavili. 

U prvim mjesecima ukazanja roditelji i rodbina bolesnika često su molili 
vidioce da pitaju Gospu hoće li njihovi bolesnici ozdraviti. U nekim slučajevima 
vidioci su davali konkretne odgovore. Znam sigurno za tri slučaja gdje su rekli 
da će ozdraviti, a bolesnik je ubrzo umro. Kad se to počelo širiti, pastoralni su 
djelatnici sugerirali djeci najprije da opreznije prenose Gospine odgovore: ako 
roditelji čvrsto vjeruju i ako se ukućani obrate. Gospa će sve učiniti kod svog 
Sina da bolesnik ozdravi. Poslije su sugerirali da takva pitanja uopće ne primaju 
niti »podastiru« Gospi jer da to nije u skladu sa svrhom ukazanja. 

Vidioci su prvih godina govorili o znaku koji se ima vidljivo postaviti na 
mjestu ukazanja. Komisija je odlučila zamoliti vidioce da opišu taj znak. da 
dokument zatvore i predaju biskupu na čuvanje pa kad se ispuni, ako dogođeno 
bude odgovaralo unaprijed opisanom, svima će biti jasno da su doživljaji i po- 
ruke nadnaravni. Dr. Puljić i ja preuzeli smo zadatak da takvu izjavu uzmemo 
od Ivana, koji je tada bio sjemeništarac kod franjevaca u Visokom. Došli smo, 
objasniti svrhu dolaska i on je mirno napisao predavši jednu kovertu nama i 
drugu jednom svom profesoru u koju je stavio kopiju. Kad smo došli do Mirja- 
ne, koja je s roditeljima živjela u Sarajevu, odgovorila je da joj Gospa zabranjuje 
dati takav opis. Na naš upit kako je znala da ćemo tako nešto tražiti, odgovorila 
je da su joj javili patri iz Međugorja i sugerirali da pita Gospu je li to razborito. 
I ostalim vidiocima Gospa je zabranila davati takav opis. Kasnije sam doznao 
da je član komisije dr. fra Ivan Dugandžić to djeci kazao i sugerirao. 

Posebno je očito da su djeca u početku mislila kako su Gospine poruke 
namijenjene samo njihovoj župi. To se vidi iz posebog ukazanja Mariji Pavlović 
25. lipnja 1981, koja je uz zajednički doživljaj prilikom silaska s Brda ukazanja 
imala i ukazanje njoj vlastito. Kaže da ju je tada Gospa zadužila da poziva 
župljane na izmirenje. Ona je nakon toga obilazila kuće i tjeskobno molila žup- 
Ijane da se izmire, jer to Gospa traži. Iz prvih izjava vidjelaca izlazi da su Go- 
spine poruke ponajprije namijenjene njihovoj župi. Kasnije, vjerujem uz suge- 
stije pastoralnih djelatnika prožetih duhovnošću molitvenih grupa i karizmatskih 
pokreta, Vicka i Marija inzistiraju da se Gospine poruke tiču cijelog svijeta, 
dapače da je to posljednja šansa svijetu prije nego nastupi kataklizma koju Go- 
spa želi spriječiti. Iz Rupčićeve knjižice Poruke mira - Međugorje , vidimo da se 
poruke cijelom svijetu odnose na »vjeru, obraćenje, molitvu, post i mir« (str. 
4), a od 1. ožujka 1984. do danas Gospa upućuje posebe poruke župljanima. U 
gotovo svakoj od njih Gospa zahvaljuje vidiocima što su se odazvali njezinu 
pozivu te preporučuje nešto za njih osobno i za župu. Posljednja od takvih poru- 
ka, koja mi je slučajno došla pod ruku. bila je za 25. kolovoza 1992: Gospa 

vidioce i dalje zove djecom, iako su kroz ovih jedanaest godina četiri djevojčice 
izrasle u zrele djevojke, a dva dječaka postali kršni hercegovački momci. Gospa 
govori »djeci« da ih voli, traži da joj otvore svoje srce i obećaje da će ih voditi 
Bogu koji ih ljubi. Kad analiziramo tu poruku i sve objavljene u navedenoj 
RupČićevoj knjižici, opažamo da se Gospa rado služi riječima fra Tomislava 
Vlašića, fra Joze Zovka, fra Slavka Barbarića. fra Ljudevita Rupčića. U prilog 
ovoj tvrdnji navodim i zgodu s Mirjanom, koja je na Božić 1982. imala »zadnji 
redovni susret s Gospom«, kako kaže Rupčić (op. cit., 29). T. Vlašić napravio 
je s njom intervju o tome, umnožio ga i razaslao prijateljima Međugorja. U tom 
tekstu stoji da Mirjana Gospu vidi »trodimenzionalno«. Kad smo je kao članovi 
komisije pitali što to znači, odgovorila je da ona tu riječ ne upotrebljava te da 
je njezin doživljaj tako morao protumačiti fra Tomislav. 

Ovo su neki problematični elementi iz kojih vidim ne samo potrebni sveće- 
nički utjecaj pastoralnih djelatnika na mlade župljane nego i suvišni utjecaj zain- 
teresiranih svećenika koji su vidiocima »pomogli« glede dužine, mjesta i tumače- 
nja doživljaja. 


Nekritično razglašavanje čudesnih ozdravljenja, obraćenja i broja 
hodočasnika 

a) Čudesna ozdravljenja, vjerojatno prema sjećanju na lurdska čudesa koja 
se brižljivo bilježe i ispituju, pripisana su već u prvim tjednima međugorskih 
događaja Gospinu zagovoru: molili su roditelji za ozdravljenje bolesne djece, 
dolazili su brojni bolesnici i sami tražili ozdravljenje, osobe s narušenim zdrav- 
ljem obavljale su pokorničko hodočašće i vraćale se s uvjerenjem da im je Gospa 
isprosila zdravlje. Pastorlno osoblje javno je oglasilo da u župni ured dolaze 
osobe koje smatraju da su ozdravile prilikom hodočašća u Međugorje, i njihova 
su kazivanja bila ubilježena u posebnu Knjigu ozdravljenja, onako kako su te 
osobe govorile. Poneki su ostavljali svoje puno ime i prezime, koji su ih liječnici 
liječili, ali gotovo nitko nije donosio liječnički dokument s dijagnozom stare 
bolesti i novom dijagnozom o sadašnjem zdravstvenom stanju. Iz te bilježnice i 
iz razgovora s ozdravljenim osobama Lj. Rupčić u prvom izdanju svoje knjige 
Gospina ukazanja u Međugorju donio je jedno poglavlje s popisom 55 osoba 
koje tvrde da su u Međugorju ozdravile. U kasnijim izdanjima, saznavši da su 
neke od ozdravljenih osoba ekscentrične i nepouzdane glede svjedočenja o sebi 
i drugima, izostavio je nekoliko njih. U jednoj raspravi pred hrvatskim svećeni- 
cima koji djeluju među Hrvatima u Njemačkoj, na kojoj smo sudjelovali Lj. 
Rupčić, glavni urednik Glasa Koncila Zivko Kustić i ja, prof. Rupčić rekao je 
da on liječničkih dokaza o postojanju bolesti i novom zdravstvenom stanju 
ozdravljenih ne treba. On vjeruje ljudima da su ozdravili, a tko ne vjeruje neka 
traži dokaze. 

Moram ovdje iznijeti jedan svoj osobni susret. Jedna katolikinja iz Sarajeva 
tražila je od mene da uzmem njezinu izjavu o ozdravljenju od bolesti očiju koje 
je postigla prilikom pokorničkog hodočašća u Međugorje te da to predam bi- 
skupu Zaniću. Zatražio sam da od svog okuliste donese potvrdu o liječenju od 

bolesti očiju te dijagnozu o sadašnjem stanju. Nakon tjedan dana, sva bijesna na 
liječnicu, rekla je da liječnica ne želi dati nikakvu pismenu izjavu o njezinoj 
bolesti i sadašnjem zdravstvenom stanju. Liječnica je iz katoličke obitelji i ne 
vjerujem da je potvrdu uskratila iz neprijateljstva prema religiji. Tu vjernicu 
inače znam već godinama i puno mi je puta tvrdila da i sama ima ukazanja te 
donosila pisani opis svojih doživljaja. Dakako da joj ne vjerujem: ne samo ja 
nego i brojni svećenici kojima je pokušala nametnuti svoje doživljaje kao nadna- 
ravna ukazanja. 

Neukusno umnažanje međugorskih čudesa, osobito u proglasima iz župnog 
ureda koje je često pisao T. Vlašić, prevedeno je u lecima, knjižicama i knjigama 
na strane jezike. Tome je pogodovala i molitva za bolesnike u kasne večernje 
sate koju sam jednom promatrao u župnoj crkvi u Međugorju. Karizmatični 
predvoditelj zanosnim je glasom nabrajao litanije bolesti i prosio Boga da od 
ovdje prisutnih ili njihovih najdražih kod kuće otkloni te bolesti. Kad bi čija 
bolest bila prozvana, on bi se u klupi trgnuo na svom mjestu. Na tu molitvu za 
bolesne ljudi rado dolaze po više puta, jer je sasvim prirodno tražiti ozdravljenje, 
osobito kad liječnici više ništa ne mogu pomoći. 

Neobična ili čudesna ozdravljenja na temelju vjere i molitve moguća su. Ne 
samo kod nas kršćana nego i kod sljedbenika drugih religija. U listopadu 1985. 
Beogradska televizija prikazala je dokumentarac o Međugorju i raspravu prisut- 
nih sociologa, teologa, psihologa, o događajima te vrste. Među sudionicima bio 
je i beogradski psihijatar dr. Vladeta Jerotić, koji je tada bio i predavač na 
Teološkom fakultetu Srpske pravoslavne Crkve. On je pred auditorijem iznio 
podatak s jednog kongresa liječnika u Rimu na kojem su japanski liječnici izvi- 
jestili dokumentirano o ozdravljenju desetorice pacijenata od raka na temelju 
molitve i vjere. Bolesnici su bili nekršćani, lako je vjera pacijenata bila nešto 
osobno i subjektivno, organizam je zbiljski zacijelio i bolest se nije vratila nakon 
kasnijih pregleda. Ako su ozdravljenja na temelju vjere kod nekršćana moguća, 
još su više moguća kod kršćana. Međutim, razglašavanje neprovjerenih čudesa 
ne pridonosi slavi Božjoj, štovanju Gospe i napretku Crkve. 

b) Obraćenja se događaju u brojnim svetištima. Sjetimo se Ignacija Lojol- 
skog, koji je u katalonskom svetištu Montserrat kroz godinu dana tražio svjetlo 
za svoj novi životni put. Gospini štovatelji iz domovine i stranih država, koji 
vole hodočastiti u Marijina svetišta, požurili su u Međugorje da pohode Brdo 
ukazanja, razgovaraju s vidiocima i obave pobožnosti. Tamo ih često prate nji- 
hovi svećenici, a svima stoje na uslugu ljubazni hercegovački franjevci, od kojih 
neki, zahvaljujući svome višegodišnjem boravku u inozemstvu, govore bez zapi- 
njanja njemački, talijanski, francuski, engleski. 

Pastoralni djelatnici Međugorja omogućili su nekim obraćenicima da odre- 
đeno vrijeme žive u Međugorju obavljajući djela kršćanske uslužnosti, a od ne- 
kih su zamolili pisane izjave o vlastitom obraćenju da bi ih umnožili i razašiljali 
prijateljima Međugorja kao duhovno štivo. Neke od tih utjecajnih obraćenika 
pohodio je fra Joza Zovko na svom putu ovog ljeta. Imućni obraćenici i pobor- 
nici Međugorja brinu se za tiskanje knjiga o međugorskim događajima, širenje 
Gospinih poruka, organizaciju grupnih hodočašća. 

U vremenu dok je u Bosni vladao komunistički režim, u Međugorje su ho- 
dočastili i neki državni činovnici, a kad su ih njihovi sumještani prepoznali, pra- 
vili su se da ih ne poznaju ili molili da to ne razglašuju u mjestima njihove 
službe. Znam također neke koji rado hodočaste u Međugorje, a neredovito idu 
na liturgiju u svojoj župi ili se slabo uključuju u župne karitativne akcije. 

Zato bi, po mome mišljenju, nešto skromnije trebalo govoriti o broju i utje- 
cajnosti obraćenika koji su svoj prvi ili ponovni susret s Marijinim Sinom doži- 
vjeli u Međugorju. Kao što je u slučaju čudesnih ozdravljenja potrebna trajnost 
novog zdravstvenog stanja, tako se i zbilja obraćenja ne može vrednovati po 
momentalnim i izvanjskim učincima. 

c) Broj hodočasnika kod pobornika Međugorja važan je za eventualnu au- 
tentičnost ukazanja. Oni govore i misle: ako se u Međugorju događaju brojna 
čudesna ozdravljenja, obraćenja i sakramentalni susreti s Bogom, to je ozbiljna 
potvrda da se Gospa doista ukazala djeci. Na toj liniji oni su skloni preuveliča- 
vanju broja hodočasnika za pojedine zgode, osobito na godišnjicu ukazanja i na 
Gospine blagdane. U tome im je godinama obilno pomagao glavni urednik 
»Glasa Koncila« Živko Kustić, koji je rado uvrštavao priloge o međugorskim 
hodočašćima i objavljivao broj prisutnih. Biskupski ordinarijat raspisivao je svoje 
prikaze hodočašća u kojima je upozoravao na pretjerane brojke. Dolazilo je do 
neukusnih polemika od kojih nije rasla Gospina slava ni vjera kršćanske zajedni- 
ce. 

Za relativnost procjena o broju prisutnih na nekom javnom skupu spomi- 
njem dvadesetu godišnjicu pohoda Martina Luthera Kinga na VVashington 1983. 
Našao sam se tada u Americi te uvečer slušao procjene izvjestitelja o broju 
prisutnih na veličanstvenom skupu u čast apostolu nenasilne borbe za mir: jedni 
su javili da je bilo oko 150. (XX), drugi oko 200.000, a treći oko 250. 000, četvrti 
oko 300.000, a jedan je izvjestitelj uvjeravao da ih je bilo oko 500.000. 


Poruke navodne Gospe koje se nisu ispunile 

U prvim tjednima, dok su vidioci prihvaćali pitanja vjernika o ozdravljenju 
njihovih bolesnika i drugim za njih egzistencijalnim pitanjima, biskup Žanić za- 
molio je Vicku da pita Gospu kad će se smiriti spor oko župa koje prema dekre- 
tima Svete Stolice iz 1967. i 1975. hercegovački franjevci trebaju predati bisku- 
pijskim svećenicima, a do izvršenja tih odredaba još nije došlo. Vicka je prihva- 
tila molbu, u viđenju iznijela Gospi i došla s više puta ponavljanim odgovorom 
da će se pitanje riješiti brzo i mirno, gotovo samo do sebe. Mislim da je takav 
odgovor bio biskupu veliki razlog da na početku povjeruje u ozbiljnost doživljaja 
djece te da ih brani pred komunističkim vlastima i čak dijecezanskim svećeni- 
cima koji su se u početku odmah postavili kritično prema međugorskim događa- 
jima. Franjevci i neki vjernici to osporavanje od strane biskupijskih svećenika 
doživljavaju kao pastoralnu ljubomoru: ne može biti od Boga ono što propagi- 
raju redovnici koji su se tijekom povijesti bezbroj puta na čelu s biskupima 
franjevcima maćehinski postavljali prema biskupijskim svećenicima. 

Nama koji izbliza slijedimo sukob u Crkvi Hercegovine zbog župa, vrlo 
dobro je poznato da od Gospinih obećanja nije bilo ništa, tj. franjevci i dalje 
odbijaju predati župe s obrazloženjem da su dekreti izdani na temelju nepozna- 
vanja situacije na terenu, jer da katolički vjernici u tim župama ne prihvaćaju 
za župnike biskupijske svećenike. 

Nadalje, već smo spominjali neispunjena obećanja o ozdravljenju pojedinih 
bolesnika. 

Spominjali smo i pitanje znaka na kojem su sami vidioci i neki pastoralni 
djelatnici Međugorja u početku inzistirali. Ivan je u svom opisu od 9. svibnja 
1982. napisao da će to biti crkva koja će čudesno niknuti na mjestu ukazanja. 
On je kasnije izjavljivao da je članovima komisije predao prazan papir, jer da 
mu je Gospa naređivala neka ništa ne piše, a crkvena vlast tražila da ipak piše. 
Našao je salomonsko rješenje da preda prazan papir u zatvorenoj koverti. Kada 
smo s njegovim dopuštenjem na komisiji otvorili kovertu, našli smo njegovim 
rukopisom opisan znak koji bi se imao dogoditi. I drugi su vidioci izjavljivali da 
će se znak sastojati od nečega vidljivoga tako da će svi moći doći do sigurnog 
uvjerenja o nadnaravnosti ukazanja. Rene Laurentin uzeo je Ivanove izjave o 
praznom papiru za sigurne, pa ih objavio u svojoj knjižici prije otvaranja papira. 
Sada on i drugi pobornici Međugorja nalaze neobičnu egzegezu za opravdanje 
ove Ivanove laži ili teškog gubitka pamćenja u tako važnoj stvari. Ako o ovome 
nije znao da je pisao i što je napisao, kako se mogu njegove izjave o Gospi i 
njezinim porukama uzimati za vjerodostojne? 

Kad je jugoslavenska vojska nakon demokratskih izbora u bivšoj Jugoslaviji 
počela prijetiti da neće dopustiti raspad Jugoslavije kao jedne države, kod nas 
Hrvata i drugih naroda bivše Jugoslavije koji nisu bili zadovoljni u toj državi s 
neriješenim nacionalnim problemom, počeo se javljati strah od rata u kojem će 
komunističko-srpski generali pokušati nametnuti silom svoja rješenja. U tim 
mjesecima neizvjesnosti i straha vidioci su prenosili Gospine poruke da na našem 
području neće biti rata. 

Kad je do rata ipak došlo, ne samo u Hrvatskoj nego i u republici u kojoj 
se nalazi Međugorje, širitelji Gospinih poruka počeli su to opravdavati nevjerom 
u Gospine poruke: Gospa nije mogla spriječiti katastrofu zbog nevjere biskupa, 
svećenika i puka u nadnaravnost ukazanja. Ovo »proročanstvo« da rata neće 
biti i naknadno obrazloženje zašto je ipak rat buknuo, nije zbog blokade komu- 
nikacija pred rat i tijekom rata dovoljno prošireno u pismenom obliku, ali iz 
osobnog razgovora s vjerodostojnim osobama znam da je ono šireno. Uz to je 
nakon početka rata u Bosni i Hercegovini obećavano u ime Gospe da rat neće 
dugo trajati. 

Ju na ovaj kongres dolazim iz Sarajeva, koje Je opsjednuto već pet i pol 
mjeseci. Stotine tisuća silom su otjerane sa svojih ognjišta, deseci tisuća pobijeni 

su prilikom etničkog »čišćenja« muslimanskih i hrvatskih naselja od strane 
srpskih snaga, potpomognutih artiljerijom bivše jugoslavenske vojske. 

Poznato mi je da teološki obrazovani širitelji međugorskih poruka za sva 
ova neispunjena proročanstva imaju svoja objašnjenja. Ona su, međutim, neu- 

vjerljiva i neprihvatljiva onima koji ne prihvaćaju takvo teologiziranje a osjećaju 
se katolicima spremnim na vjernost obveznom učenju svoje Crkve. 


Produbljenje sukoba zbog podjele župa 

Biskup Žanić bio je prvih mjeseci sklon u doživljajima djece gledati nešto 
nadnaravno, dok ga njegovi svećenici nisu upozorili da Vicka dvojici franjevaca 
u Mostaru, koji su odbili premještaj, prenosi Gospine poruke kako trebaju na- 
staviti svoje svećeničko djelovanje u Mostaru unatoč biskupovu traženju da budu 
premješteni izvan područja njegove dijeceze. Godine 1980. kod podjele Mostara 
i okolice na dotadašnju franjevačku i novopodignutu katedralnu župu biskup 
Žanić i franjevački provincijal fra Jozo Pejić dogovorili su se o granicama župe. 
Velik dio franjevaca tražio je, međutim, da biskup prilikom proglasa granica 
nove župe javno vjernicima rekne kako se odriče potraživanja drugih župa u 
skladu s dekretom iz 1975. Biskup to nije mogao prihvatiti pa su dva franjevca 
iz mostarskog samostana - Ivan Prusina i Ivica Vego - nastavili svećenički djelo- 
vati na filijalama koje su pripale katedralnoj župi. Na biskupov zahtjev da se oni 
premjeste izvan područja biskupije, provincijal je izdao kanonsku odredbu o 
premještaju, ali su ova dvojica odbili poslušati. Slučaj je iznesen Kongregaciji za 
evangelizaciju i franjevačkom generalu u Rimu. Određeno je da se nakon ka- 
nonskih opomena patri otpuste, ako ne poslušaju. Nisu poslušali pa im je 29. 
siječnja 1982. p. Honorius Pontoglio kao generalni vikar reda izdao Declaratio 
dimissionis. Oni su i dalje nastavili svoje pastoriziranje sela pripojenih katedral- 
noj župi a gvardijan u Mostaru tumačio je biskupu da ne može silom istjerati 
dvojicu braće koju velik dio članova provincije smatra nevinom. Biskup Žanić 
pozvao je 15. siječnja 1982. vidioce u ordinarijat te ih pitao ima li mu Gospa što 
poručiti u vezi s očima Prusinom i Vegom. Odgovor je glasio: Ne. Međutim, 
već 3. travnja 1982. vidioci su došli biskupu te kazali da ih je Gospa ukorila što 
posljednji puta nisu kazali istinu: Gospa naime traži da oci Prusina i Vego ostanu 
u Mostaru te da imaju pravo na slavljenje euharistije i ispovijedanje. Njihov 
duhovni savjetnik fra Tomislav Vlašić dao je biskupu pisanu izjavu u kojoj preu- 
zima punu odgovornost za »konvencionalnu laž« vidjelaca: on im je zabranio da 
15. siječnja reknu punu istinu iz straha da bi biskup zbog toga mogao osporavati 
autentičnost viđenja, ali se otac Vlašić ne može više boriti protiv savjesti vidjela- 
ca. Ivan je 21. lipnja 1983. biskupu napisao prijeteće pismo pozivajući se na 
svoje viđenje od 19. lipnja u kojem Gospa traži da se biskup obrati u odnosu na 
Međugorje, inače ga čeka kazna Gospina i Isusova. Razumijem da Ivan može 
ne razlikovati obvezatnost javne objave i neobvezatnost privatnih objava, ali 
katolička Gospa to bi morala razlikovati. Preko Ivana je 6. veljače 1985. Gospa 
poslala nešto tolerantniju poruku biskupu: ako već ne vjeruje u njezina ukaza- 
nja, neka barem ne progoni njezine svećenike koji vjeruju i razglašuju njezine 
poruke. 

Nadbiskup Franić, koji je od početka povjerovao u nadnaravnost doživljaja 
vidjelaca, pokušao je Vicku nagovoriti da opozove poruke o patrima Prusini i 
Vegu, kao bi se lakše mogla braniti autentičnnost ukazanja i ostalih poruka. 

Međutim, Vicka i Ivan nastavili su tvrditi da poruke o toj dvojici franjevaca 
jednako potječu od Gospe kao i poruke o miru, obraćenju, postu - Gospa je, 
vele, odgovorila: »Jer njih dvojica nisu ništa krivi!« Tako je Gospa u razmaku 
od dvije i pol godine trinaest puta poručivala dvojici premještenih te kasnije 
otpuštenih svećenika da ostanu gdje jesu. Vicka je poruke pisala na ceduljice i 
predavala ih patrima. 

U vremenu kako su doživljaji djece počeli, franjevci su, pozivajući se na 
želje vjernika, podigli tri filijalne crkve u selima katedralne župe u Mostaru, 
dakako bez pristanka mjesnog ordinarija. 

Profesor Rupčić u jednom svom tekstu iz 1987. kaže da Gospa nema ništa 
s porukama patrima Prusini i Vegi, ali ne tumači pobliže što time misli: jesu li 
u toj stvari vidioci glasno razmišljanje nekih hercegovačkih franjevaca u kasni- 
jem doživljaju razumjeli kao Gospinu poruku dvojici »nepravedno« kažnjenih? 
Ako su u tako krupnoj stvari, kroz tako dugo vrijeme. Gospu krivo razumjeli i 
interpretirali, može li im se vjerovati za ostale doživljaje i poruke? 

Da su ukazanja autentična, trebala su pridonijeti zbližavanju biskupijskih i 
franjevačkih svećenika u Crkvi hercegovačkoj. Međutim, kroz ovih jedanaest 
godina ta ukazanja i cijeli međugorski pokret bili su nov povod većem broju 
pripadnika hercegovačke franjevačke provincije za pozivanje na svojevrsno cr- 
kveno sektaštvo u borbi protiv zakonitog biskupa hercegovačke Crkve. Na du- 
hovne susrete svećenika, koje biskup organizira i sam na njima sudjeluje, fra- 
njevci se odazivaju u vrlo malom broju, a biskupijski svećenici odgovaraju pot- 
punim bojkotiranjem međugorskog pokreta u biskupiji. 


Sektaška nasrtljivost brojnih sljedbenika Međugorja 

U vremenu dok sam bio član biskupove komisije za Međugorje, dolazio 
sam u Zagreb te bio glasno kritiziran zbog svoga kritičkog stava prema doživlja- 
jima vidjelaca u Međugorju. Sjećam se jednog sektaškog ispada na glavnome 
zagrebačkom trgu (onda Trg Republike, sada Jclačićev trg) jednog starijeg hr- 
vatskog isusovca. Dok sam čekao tramvaj, pristupio mi je te ispalio tiradu po- 
grda na biskupa Žanića i komisiju tvrdeći da on sigurno zna kako je Papa poslao 
nekog iseljenog biskupa Slovaka u Međugorje, koji je tamo otišao te izvijestio 
Papu da se u Međugorju zaista ukazuje Gospa. Papa osobno već vjeruje u nad- 
naravnost ukazanja, ali se to još ne usudi javno proglasiti zbog sumnjičavih teo- 
loga. Dok mi je držao filipiku, nije dopustio da otvorim usta. Izrecitirao je svoje 
»argumente« i pošao dalje. U svom članku na njemačkom, koji navodim u po- 
pisu literature, naveo sam neke druge slične slučajeve. Na takve nasrtljive sljed- 
benike naišao sam u domovini, ali i u Austriji, Italiji, Sjedinjenim Američkim 
Državama, Kanadi. Oni se ljute što se Međugorje izjednačuje sa šest stotina 
sličnih ukazanja po svijetu o kojima je izviješten mjesni biskup ili Sveta Stolica. 
Za njih je Međugorje nesvedivo na razinu drugih takvih ukazanja a u prvim 
mjesecima vidioci i pastoralno osoblje iz Međugorja poručivali su da je to po- 
sljednja šansa svijetu i jao Crkvi ako ne prihvati recepte iz Međugorja. 

Ovo unutarcrkveno sektaštvo odrazilo se najbolnije na franjevačku provin- 
ciju u Hercegovini. U vremenu dok je provinciju vodio fra Jozo Pejić, članovi 
uprave bili su rezervirani prema subraći koja oduševljeno šire poruke iz Među- 
gorja te sve svoje svećeničke aktivnosti podlažu ispovijedanju u Međugorju i 
širenju međugorskog pokreta. Sljedbenici su uzvraćali optužbama kako njihovi 
poglavari zajedno s mjesnim biskupom služe interesu komunističke vlasti u »ocr- 
njivanju« međugorskih događaja i sljedbenika; dapače, ponegdje se i javno izra- 
žavala sumnja da bi biskup i vodstvo provincije mogli biti grešni suradnici komu- 
nističke vlasti. Kad je fra Jozo Vasilj imenovan provincijalom, ubrzo se morao 
zahvaliti te otići na svećeničko djelovanje izvan provincije. Sadašnja uprava na 
čelu s provincijalom fra Dragom Toljem podržava međugorski pokret. Članovi 
provincije koji kod širitelja međugorskog duha vide mnoge svećeničke i redov- 
ničke nekorektnosti, požalili su se biskupu Žaniću da ih progone njihovi pogla- 
vari i molili njegovu intervenciju kod viših crkvenih vlasti. 

Na početku siječnja 1991. bio sam u Rimu i u jednim profanim novinama 
pročitao vijest o zaključku Komisije za Međugorje pri Biskupskoj konferenciji 
ondašnje Jugoslavije iz studenoga 1989. Teolozi iz te komisije predložili su za- 
ključak svog istraživanja: non constat de supernaturalitate što se tiče doživljaja 
djece, a hodočasnička pobožnost koja se u Međugorju odvija može se nastaviti 
pod paskom mjesnog biskupa i drugih biskupa Crkve u Hrvata. Biskupska kon- 
ferencija prihvatila je taj zaključak te ga proslijedila Kongregaciji za nauk vjere 
u Rim. 

Dok Međugorje nije »kanonizirano«, ali ni hodočašća zabranjena, pobornici 
polažu važnosti više na drugi dio odluke BK o Međugorju, a protivnici na prvi 
dio. Neki teolozi pitaju se, ne bez razloga: Kako se može proglasiti bistrom 
vodom nešto što je na izvoru bilo mutno? Kako se neki dobri plodovi međugor- 
skog pokreta mogu uzimati kao pokrivalo za povećanu napetost među biskupij- 
skim svećenicima i franjevcima u Hercegovini te unutar franjevačke provincije? 


Zaključak 

Ovdje nisam mogao ulaziti u pitanje zdravlja samih vidjelaca, jer su sami 
oni i liječnici koji su ih pregledali u prvim danima i godinama doživljaja brižno 
krili od biskupske komisije uvid u tu građu. Da budem točniji: govorili su da 
nema nikakvih zapisa. Nisam mogao ulaziti ni u osobni moral dvojice franjevaca 
pobornika Međugorja koji nam je biskup stavio na uvid, ali ova vrsta predavanja 
ne može se u to upuštati. 

Ovi i neki drugi problemetični elementi razlog su što dvije dosadašnje komi- 
sije nisu mogle priznati nadnaravnost doživljaja vidjelaca: Komisija mostarskog 
biskupa Žanića, koja je pod mojim vodstvom istraživala ovaj fenomen od po- 
četka 1982. do kraja 1985, i Komisija Biskupske konferencije, koja je pod pred- 
sjedanjem banjalučkog biskupa dr. Franje Komarice djelovala od 1986. do 1990. 
Po savjetu Svete Stolice biskupi su imenovali novu komisiju koja treba pratiti 
pastoralno djelovanje u Međugorju. Smatram da nijedna buduća komisija neće 
moći proglasiti doživljaje djece nadnaravnima. 

Ovih dana zapitao me ovdje u Huelvi jedan Belgijanac, profesor teologije, 
o čemu držim predavanje u hrvatskoj sekciji. Kad je čuo, zapitao me Sto mislim 

0 Laurentinovu predavanju. Odgovorio sam da je o Međugorju spomenuo samo 
pozitivne elemente, a da ima i negativnih, od kojih smatram najvećim miješanje 
navodne Gospe u premještaje unutar biskupije i redovničke provincije te podrža- 
vanje pobune velikog dijela hercegovačkih franjevaca protiv mjesnog ordinarija. 
Profesor je odgovorio da su to već poznate stvari i ostao pri svom uvjerenju da 
Laurentin ima u svemu pravo. Ako tako misli jedan informirani teolog, nije 
čudno što brojni pobornici Međugoija u domovini i svijetu imaju samo riječi 
pohvale za vidioce, pastoralne djelatnke Međugoija i širitelje međugorskih poru- 
ka. Ipak, nakon proglasa Biskupske konferencije, koji je potvrdila Sveta Stolica, 
ne bi se smjelo o doživljajima djece govoriti kao o pravim ukazanjima. Oni koji 
pišu knjige o Međugorju morali bi izložiti teškoće koje su razlog da se viđenja 

1 poruke ne priznaju za nadnaravne. 

Unatoč milijunima katolika koji su kroz ovih jedanaest godina hodočastili u 
Međugorje te se tamo katolički ponašali i molili, mnogo veći broj katolika nije 
hodočastio u Međugorje niti u Lurd ili Fatimu. Zadovoljavaju se s pristajanjem 
uz četiri dogme o Isusovoj Majci (podsjetimo se: 1. Majka Božja, 2. Bez istoč- 
noga grijeha začeta, 3. Djevičanska Majka i 4. Tijelom i dušom na nebo uznese- 
na) i slavljenjem Gospinih blagdana u svojim župama. Katolici su i oni koji 
Gospu štuju kod kuće kao i oni koji hodočaste. Jedni i drugi trebali bi razliko- 
vati javnu od privatne objave te obdržavati katoličko zajedništvo u zakonitoj 
različnosti. Nažalost, u slučaju Međugorja događa se da pobornici suzdržane ili 
protivnike olako proglašavaju gotovo nevjernicima, a suzdržani pobornike doživ- 
ljavaju i prikazuju kao sektaški usmjerene katoličke vjernike. Kao bibličar na 
slučaju Međugorja ponovno sam se uvjerio kako je Crkva prvih stoljeća postu- 
pila vrlo razborito kad je usvajanjem kanona Svetog pisma zatvorila razdoblje 
javne objave. 

U fenomenu Međugorja trebamo uvažavati povijesno iskustvo opće Crkve 
kao i Crkve među Hrvatima. U nas i u svijetu mnoga su svetišta nastajala na 
temelju legendarnih čudesnih zgoda kao što su: ukazanja, sačuvanost kipa ili 
slike dok je sve drugo stradalo u požaru, neobjašnjivo zaustavljanje slike na 
mjestu gdje je kasnije sagrađeno svetište itd. Svetišta imaju vrijeme procvata, 
odumiranja i ponovnog oživljavanja. Ovdje u Španjolskoj sjetimo se međunarod- 
noga hodočasničkog centra Santiago de Campostela. U srednjem vijeku tu su 
dolazili hodočasnici iz brojnih europskih država pa i iz Hrvatske. Iz naših kra- 
jeva nema sada organiziranih hodočašća a Crkva Španjolske trudi se da dadne 
nove pastoralne sadržaje stoljetnoj tradiciji. Dok se u Međugorju katolički pro- 
povijeda, moli i ponaša, biskupi nemaju razloga zabranjivati hodočašća. Među- 
tim naša generacija ne može smireno prosuditi sve elemente koji su do međugor- 
skog gibanja doveli te utječu da se ono nastavlja. To će moći objektivnije prosu- 
diti generacije koje dolaze poslije nas. U međuvremenu, ne trebamo proglaša- 
vati hereticima katoličku braću i sestre koji dolaze u Međugorje i obavljaju po- 
božnosti. Ni svećenike koji im kao pastiri stoje na usluzi. Još više, ne trebamo 
proglašavati hereticima one koji ne osjećaju potrebu hodočastiti u Međugorje ili 

bilo koje sveiiSle. tJ slučaju Međugorja, kao i u brojnim drugim katoličkim pita- 
pjim*. *yhw» wwn je potrebno unutarnja erkvena tolerancija. 

Krštenicima Rima, koji su bili dijelom obraćeni rimski pogani a dijelom 
Židovi, sv. Pavao piše: »Prigrljujte jedni druge kao što je Krist prigrlio vas na 
slavu Božju« (Rim 15,7). Ovu apostolovu riječ trebali bi stalno imati na umu i 
pobornici i protivnici Međugorja. 

